Verdagte in hof vir Normandien-plaasmoordGlen en Vida Rafferty (Foto: Facebook) ŉ 29-jarige man het Maandag vlugtig in die Newcastle-landdroshof verskyn in verband met die moord op Glen Rafferty (63) en sy vrou, Vida (60), verlede maand. Die Rafferty-egpaar se liggame is op 30 Augustus vroegoggend buite hul plaashuis aangetref. Hulle is die vorige aand koelbloedig doodgeskiet nadat hulle van Newcastle tuisgekom het. Een van hul honde is ook tydens die aanval doodgeskiet. Die aanvallers het vroeër die veiligheidskameras buite die huis buite werking gestel. Natasha Kara, woordvoerder van die Nasionale Vervolgingsgesag (NVG) in KwaZulu-Natal, het gesê Siyabonga Goodman Macu het verskyn op twee aanklagte van moord, roof met verswarende omstandighede asook sameswering om te roof. Bheki Cele, minister van polisie, was Maandag weer in die Normandien-omgewing om landelike veiligheid te bespreek. (Foto: SA Polisie) Macu se aansoek om borgtog word op 28 September aangehoor. Die staat gaan dit teenstaan, het Kara gesê. Die minister van polisie, Bheki Cele, was Maandag intussen weer in Normandien waar hy ŉ vergadering oor die regering se landelike veiligheidstrategie gelei het. Die vergadering was ŉ kans vir inwoners om met die minister en senior lede van die polisiebestuur te vergader. Die strategie is gemik daarop om ŉ meer holistiese benadering tot polisiëring te bewerkstellig om sodoende ŉ veilige landelike omgewing te skep en voedselsekerheid, asook maatskaplike en ekonomiese ontwikkeling te bevorder. Cele het by die imbizo onder meer gevra vir beter arbeidsverhoudinge tussen werkers en boere, asook die breër gemeenskap.